<classify> RAIS wa Zanzibar, Dk Ali Mohamed Shein amewataka waumini wa dini ya Kiislamu nchini, kujiepusha na migogoro katika kusimamia uendeshaji wa huduma za misikiti na badala yake waifanye kuwa chemchem ya kutoa elimu ya dini kwa kuzingatia misingi ya mashehe mashuhuri wa Zanzibar waliotangulia. Dk Shein alisema hayo Mtende Mkoa wa Kusini Unguja, katika hafla ya ufunguzi wa msikiti Masjid Maryam, uliojengwa kwa msaada wa mhisani. Alisema mizozo, migogoro, fujo na mapambano, hayapaswi kupangwa wala kutekelezwa kwenye misikiti, akibainisha kuwa misikiti ni nyumba ya Mwenyezi Mungu na sehemu tukufu kwa waislamu kufanya ibada. Alisema kwa mnasaba huo na kwa lengo la kumcha Mwenyezi Mungu, ndio sababu wahisani huamua kuchangia uimarishaji wa nyumba za Mwenyezi Mungu, hivyo akawataka Waislamu wa Kijiji cha Mtende kuendelea kuwa wamoja na kupendana. Aidha, aliutaka uongozi wa msikiti huo kupitia Ofisi ya Mufti wa Zanzibar, kuchukua hatua za haraka kusawazisha pamoja na kuitafutia suluhu migogoro itakayojitokeza kwa mujibu wa sheria na taratibu za dini, kupitia Kurani na hadithi za Mtume Muhammad SAW. Msikiti pawe ni sehemu muhimu ya kuhimizana umuhimu wa kuitunza amani iliyopo na kujitahidi kufuata maadili mema, alisema Rais Shein. Aliwataka waumini watakaopewa dhamana ya kuusimamia msikiti huo kufanya uadilifu na kujipambanua kwa sifa njema, sambamba na kujiepusha na mambo yote ambayo Mtume ameasa kuepukwa. Nimefurahishwa sana na risala yenu na nakupongezeni kwa kueleza bayana na kutuhakikishia kuwa uongozi wa msikiti huu hautakaribisha mizozo kama inavyojitokeza katika baadhi ya misikiti, alisema.Rais Shein aliitaka kamati inayosimamia msikiti huo kuweka mikakati pamoja na mipango madhubuti iliyo endelevu ili kuhakikisha msikiti na madrasa iliopo inakuwa chimbuko la kuwapata maulamaa na mashehe wapya. Tunataka tuwapate kina marehemu Shehe Juma Baraka wengine wa Mtende, naamini Mwenyezi Mungu atatupa uwezo wa kuwapata mashehe wapya watakaotokea hapa, alisema. Vile vile, aliwahimiza wazazi na walezi wa kijiji hicho na vingine jirani kusimamia vyema maendeleo ya elimu ya vijana wao, akinasibisha kauli yake na matokeo yasioridhisha ya Shule ya Mtende katika Mitihani ya Taifa mwaka uliopita. Nakuhimizeni mtumie fursa na namna mnavyoshirikiana pamoja na umoja mlionao kuzitafutia ufumbuzi changamoto zote zinazosababisha vijana wenu wasipate matokeo mazuri katika mitihani yao ya Taifa, alisema. Kuhusu changamoto za upatikanaji wa huduma za maji safi na salama, alisema changamoto hiyo imechangiwa kwa kiasi kikubwa na ongezeko la kiwango cha chumvi katika pango la Chau ambalo ni tegemeo la huduma hiyo kwa muda mrefu.  <topic>: KITAIFA 